**Építményadó**

**Az eljárás tárgya**

Adókötelesaz önkormányzat illetékességi területén lévő építmények közül a lakás és a nem lakás céljára szolgáló épület, épületrész. Az építményadó alkalmazásában az építményhez tartozik az építmény rendeltetésszerű használatához szükséges - az épületnek minősülő építmény esetén annak hasznos alapterületével, épületnek nem minősülő építmény esetén az általa lefedett földrészlettel egyező nagyságú - földrészlet.

**Az adó alanya** az, aki a naptári év első napján az építmény tulajdonosa.

**A törvény adómentességet biztosít** többek között a szociális és egészségügyi, az egyház tulajdonában lévő, valamint az állattartáshoz és növénytermesztéshez kapcsolódó épületek számára.

**Helyi rendelet alapján mentes** az adó alól az a lakás, amelyben az ingatlan tulajdonosa, a tulajdonos közeli hozzátartozója, illetve özvegyi-haszonélvezeti jog gyakorlója tartósan, életvitel szerűen állandó lakosként lakik, valamint a nem lakás céljára szolgáló épület, épületrész közül a garázs. A rendelet **ideiglenesen mentességet** biztosít a halálozás miatt megüresedett lakás vonatkozásában a hagyatéki eljárás lefolytatásának ideje alatt. Az örökösök tulajdonjogának bejegyzését követően - amennyiben a mentességi feltételek nem állnak fenn - adókötelessé válik.

**Az adó alapja** az építmény m2-ben számított hasznos alapterülete.

**Mértéke** a nem lakás céljára szolgáló épület, épületrész esetén 450 Ft/ m2/év, adóköteles lakás esetén pedig 900 Ft/ m2/év.

**Befizetési határidő**

Az adót két egyenlő részletben, az adóév március 15-éig, illetve szeptember 15-éig kell megfizetni.

A befizetési kötelezettség késedelmes teljesítése esetén **késedelmi pótlék**ot kell fizetni, melynek mértéke a mindenkori jegybanki alapkamat kétszeresének háromszázhatvanötöd része. Az adóbevallás késedelmes teljesítése pedig a mulasztás mértékétől függő összegű **mulasztási bírság** fizetését vonja maga után.

**Szükséges dokumentumok**

*Bevallás*

Az adóbevallást az e célra rendszeresített formanyomtatványon kell benyújtani. A nyomtatvány letölthető a www.lebeny.hu honlapról az Ügyintézés/Nyomtatványok menüpont alól, vagy személyesen (ügyfélfogadási időben) az ügyintézőnél kérhető.

**Irányadó jogszabályok**

* az adózás rendjéről szóló 2003. évi XCII. törvény
* a helyi adókról szóló 1990. évi C. törvény
* Lébény Nagyközség Önkormányzat 12/1999. (XII.3.) rendelete az építményadóról